Nos Magnus, Dei gracia episcopus Aboensis, tenore presencium publice protestamur, quod ex quomodo honorabilis vir dominus Heluicus Stoltefoth, curatus j[n] Tøffuesala et prebendatus altaris sancti Jeorgij, quod est in nostra ecclesia Aboensi, cogitans de salute anime sue et animarum parentum suorum, dedit, legauit ac perpetue donacionis tytulo appropriauit predicto altari sancti Jeorgij predium suum Rawas in Hirwensala situm, parrochia Rænthemæki, tali condicione apposita, quod quilibet prebendatus dicti altaris, qui pro tempore fuerit, debet (ͻ: debebit) annuatim celebrare aut facere celebrarj duas cantatas exequias pro animabus omnium parentum suorum et sua nominatim, semel videlicet in vere, proxima feria post ffestum sancti Jeorgij, et semel in autumpno, proxima feria 2:a post festum sancti Michaelis, vtraque vice 4:or missas et vespere precedente vigilias cantatas habendo ante altare sancti Jeorgij sepedicto, jdcirco nos, attendentes piam intencionem prefatj domini Heluicj, qua de rebus temporalibus sibi a Deo collatis eternam sibi salutem parare conatur, et deuocionem, qua erga decorem(!) domus Dei iusta affeccione mouetur, de consensv capituli eandem donacionem suam ecclesie Dei factam in manibus nostris in nomine Domini acceptauimus atque condiciones in donacione appositas, tanquam iustas, racionabiles approbamus, ratificamus ac auctoritate ordinaria confirmamus, decernentes eas in suo robore perpetuo conseruandas. Jn cuius acceptacionis, approbacionis, ratificacionis et confirmacionis euidenciam pleniorem sigillorum nostrorum munimine presentes nostras litteras fecimus roborarj. Datum apud ecclesiam nostram cathedralem anno Domini mcdxvj, jn Capite jeiunij.